แห่เพิ่มทุนกองตราสารหนี้รับลูกค้าซบ
บลจ.ตบเท้าเพิ่มทุนกองทุนตราสารหนี้ รับลูกค้าแห่ซบ หนีหุ้นผันผวน ทองป่วน
25 เม.ย. 2556

บลจ.ตบเท้าเพิ่มทุนกองทุนตราสารหนี้ รับลูกค้าแห่ซบ หนีหุ้นผันผวน ทองป่วน
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บลจ.บัวหลวง เปิดเผยว่า เมื่อวันที่ 22 เม.ย.ที่ผ่านมา บริษัทได้รับอนุมัติจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเพิ่มทุนจดทะเบียนของกองทุนเปิดบัวหลวงตราสารหนี้ (BFIXED) จาก 5,000 ล้านบาท เป็น 1 หมื่นล้านบาท หลังมีกระแสตอบรับเข้ามาต่อเนื่องจนขนาดกองทุนเติบโต ณ วันที่ 22 เม.ย. 2556 มูลค่าทรัพย์สินสุทธิอยู่ที่ 4,658.82 ล้านบาท มูลค่าต่อหน่วย 10.6566 บาท 
สำหรับผลการดำเนินงาน ณ วันที่ 29 มี.ค. 2556 ย้อนหลัง 3 เดือน อยู่ที่ 3.02% ต่อปี ย้อนหลัง 6 เดือนที่ 3.35% ต่อปี ย้อนหลัง 1 ปีที่ 3.40% ต่อปี และตั้งแต่จัดตั้งกองทุนที่ 2.98% ต่อปี ขณะที่ผลดำเนินงานต่อปีตามเกณฑ์มาตรฐานอ้างอิงย้อนหลัง 3 เดือน 6 เดือน 1 ปี และตั้งแต่จัดตั้งกองทุนอยู่ที่ 2.92% 3.44% 3.87% และ 3.51% ตามลำดับ
กองทุนลงทุนในเงินฝาก ตราสารหนี้ภาครัฐและเอกชน ทั้งในและต่างประเทศ โดยการลงทุนในต่างประเทศไม่เกิน 40% ของมูลค่าทรัพย์สินสุทธิ และทำสัญญาป้องกันความเสี่ยงอัตราแลกเปลี่ยนเต็มจำนวน 
“ผู้จัดการกองทุนจะบริหารเชิงรุกปรับเปลี่ยนกลยุทธ์ให้สอดคล้องกับแนวโน้มอัตราดอกเบี้ย เพื่อเพิ่มผลตอบแทนและลดความเสี่ยง โดยให้ความสำคัญอย่างมากกับคุณภาพของตราสารหนี้และเงินฝากที่จะลงทุน ผู้ลงทุนจึงมีโอกาสได้ผลตอบแทนที่ดี เพราะกองทุนสามารถเลือกลงทุนในตราสารหนี้ที่มีอายุปานกลางยาวได้ และนักลงทุนซื้อขายกองทุนได้ทุกวันทำการ” นายวศิน กล่าว
นายเจิดพันธุ์ นิธยายน ประธานเจ้าหน้าที่การตลาดและการขาย บลจ.ซีไอเอ็มบีพรินซิเพิล กล่าวว่า บริษัทได้จดทะเบียนเพิ่มขนาดกองทุนเปิดซีไอเอ็มบีพรินซิเพิล คอร์ ฟิกซ์ อินคัม (CIMBPRINCIPAL iFIXED) เป็นครั้งที่ 2 จาก 3,000 ล้านบาท เป็น 4,000 ล้านบาท รองรับการเติบโตของกองทุน ซึ่ง ณ วันที่ 17 เม.ย. 2556 อยู่ที่ 2,600ล้านบาท จากเสนอขายครั้งแรกในเดือน ธ.ค. 2555 โดยกองทุนเน้นลงทุนตราสารหนี้ในระยะกลางทั้งในและต่างประเทศ ผลตอบแทนย้อนหลัง 3 เดือน อยู่ที่ 5.53% ต่อปี 
นายเจษฎา สุขทิศ ประธานเจ้าหน้าที่การลงทุน บลจ.ซีไอเอ็มบีพรินซิเพิล กล่าวว่า เศรษฐกิจไทยยังมีแนวโน้มเติบโตสูงกว่าเศรษฐกิจโลก ขณะที่อัตราเงินเฟ้ออยู่ระดับปานกลาง รวมทั้งธนาคารแห่งประเทศไทยมีแนวโน้มคงอัตราดอกเบี้ยนโยบายที่ 2.75% จึงสนับสนุนให้เงินทุนต่างประเทศไหลเข้าตลาดตราสารหนี้ในประเทศ การลงทุนในตราสารหนี้ระยะกลางช่วงนี้น่าจะเป็นจังหวะดี